b'\n_START_ARTICLE_\nJan Mabuse\n_START_PARAGRAPH_\nJanas Gosartas (ol. Jan Gossart arba Jan Gossaert), pravarde Mabiuzas (ol. Jan Mabuse; apie 1478 \xe2\x80\x93 1532 m. spalio 1 d.) \xe2\x80\x93 flamand\xc5\xb3 dail\xc4\x97s mokyklos renesanso dailininkas. Laikomas pirmuoju dailininku, kuris i\xc5\xa1platino ital\xc5\xb3 renesanso bruo\xc5\xbeus Nyderland\xc5\xb3 dail\xc4\x97je.\n_START_SECTION_\nBiografija\n_START_PARAGRAPH_\nJanas Gosartas gim\xc4\x97 apie 1478 m., sp\xc4\x97jama, Mobio\xc5\xbeo mieste, nuo kurio v\xc4\x97liau prisi\xc4\x97m\xc4\x97 pravard\xc4\x99 Mabiuzas. Nieko ne\xc5\xbeinoma apie jo jaunyst\xc4\x99 ir mokslus. Gali b\xc5\xabti, kad jis mok\xc4\x97si Briug\xc4\x97je. 1503 m. jis tapatinamas su Jennyn van Hennegouwe (Janu i\xc5\xa1 Heno), kuris \xc4\xafstojo \xc4\xaf Antverpeno dailinink\xc5\xb3 gildij\xc4\x85. Ankstyviausi Mabiuzui priskiriami darbai rodo Antverpeno manierizmo \xc4\xaftak\xc4\x85. Ne\xc5\xbeinoma, kaip ir kur Mabiuzas susipa\xc5\xbeino su Burgundijos hercogo Pilypo Gerojo s\xc5\xabnumi Pilypu Burgundu. \xc5\xbdinoma, kad jis 1508 m. buvo \xc4\xaftrauktas \xc4\xaf Pilypo Burgundo delegacij\xc4\x85, kuri keliavo \xc4\xaf Rom\xc4\x85 pas popie\xc5\xbei\xc5\xb3 Julij\xc5\xb3 II-\xc4\x85j\xc4\xaf Nyderland\xc5\xb3 vietinink\xc4\x97s Margaritos Austr\xc4\x97s pavedimu. Italijoje Mabiuzui didel\xc4\xaf \xc4\xafsp\xc5\xabd\xc4\xaf padar\xc4\x97 renesanso dail\xc4\x97. 1509 m. gr\xc4\xaf\xc5\xbeusio \xc4\xaf Nyderlandus dailininko k\xc5\xabryba rodo paprastesnes kompozicijas, nei ankstyvieji darbai, \xc4\xaftakoti Jano van Eiko ir Albrechto Diurerio. Mabiuzas laikomas pirmuoju dailininku, kuris atne\xc5\xa1\xc4\x97 Italijos renesanso dail\xc4\x97s formas \xc4\xaf Nyderlandus. Jam priskiriamas pirmas nuogo k\xc5\xabno vaizdavimas Nyderland\xc5\xb3 tapyboje._NEWLINE_1509 m. Mabiuzas tikriausiai apsitojo Midelburge. Apie 1515 m. jis nuolat gaudavo u\xc5\xbemokest\xc4\xaf i\xc5\xa1 gretimais buvusios Pilypo Burgundo Suburgo pilies, kurioje buvo u\xc5\xbesakytas atlikti dail\xc4\x97s darb\xc5\xb3 (i\xc5\xa1lik\xc4\x99s vos vienas fragmentas). 1516 m. datuojamas Mabiuzo pasira\xc5\xa1ytas paveikslas \xe2\x80\x9eNept\xc5\xabnas ir Amfitrit\xc4\x97\xe2\x80\x9c, sp\xc4\x97jama, skirtas Pilypui Burgundui, pabr\xc4\x97\xc5\xbeiant jo, kaip j\xc5\xabr\xc5\xb3 laivyno admirolo, post\xc4\x85. Tyrimai rodo, kad Mabiuzas tikriausiai bendradarbiavo su Briug\xc4\x97s vyresniu menininku Gerardu Davidu, kuris paveik\xc4\x97 jo stili\xc5\xb3. 1517 m. Mabiuzas tikriausiai su Pilypu persik\xc4\x97l\xc4\x97 \xc4\xaf Vik bej Diursted\xc4\x99. 1523 m. dirbo Mechelene Margaritos Austr\xc4\x97s kvietimu, kur susipa\xc5\xbeino su vietinink\xc4\x97s dvaro skulptoriumi Conrad Meit. Tai gal\xc4\x97jo paveikti Mabiuzo skulpt\xc5\xabri\xc5\xa1k\xc4\x85 fig\xc5\xabr\xc5\xb3 traktavim\xc4\x85 paveiksluose ir jo v\xc4\x97lesn\xc4\x99 portret\xc5\xabr\xc4\x85. 1524 m. mir\xc4\x97 Mabiuzo r\xc4\x97m\xc4\x97jas Pilypas Burgundas. Ry\xc5\xa1iai su \xc4\xafvairiais kilmingaisiais pad\xc4\x97jo gauti Mabiuzui portretini\xc5\xb3 u\xc5\xbesakym\xc5\xb3. Jis prad\xc4\x97jo gars\xc4\x97ti neblogu portretist\xc5\xb3. Nuo 1530 m. iki mirties 1532 m. Mabiuzas gaudavo nuolatin\xc4\xaf i\xc5\xa1laikym\xc4\x85 i\xc5\xa1 markiz\xc4\x97s Menc\xc3\xada de Mendoza, tuometin\xc4\x97s Ispanijos turtingiausios moters. Janas Gosartas, pravarde Mabiuzas, mir\xc4\x97 1532 m. spalio 1 d. Sp\xc4\x97jama, palaidotas Antverpeno katedroje. Gyvenimo metu jis gars\xc4\x97jo neblogu grafiku.'